Mikloško, Jozef, poslanec NR SR (2014-02-04):
Vážený pán predseda parlamentu, vážení kolegovia, kolegyne, spravodajcovia. Pán poslanec Bublavý tu teraz nie je, ale je jeden z mála tých, ktorí poctivo si pripravujú príspevky a vystupujú aj v rozpravách, takže môžme na ne reagovať. Toto nie je bežné u pánov poslancov SMER-u. Ja napríklad dlho čakám, keď sa raz ohlási do rozpravy pán poslanec Blaha, lebo ten vždy iba vystupuje vo faktických poznámkach, a potom my musíme byť k tomu ticho. Ale to sem trocha nepatrí. Ale dúfam, že aj SMER bude viac vystupovať v rozpravách v druhom polčase. Pán poslanec Martvoň tu spomenul pekný pojem, a to je klondike. Máme ho tu okolo seba dosť. Aj zahraničie nás „klondajkuje“, keď U.S. Steel nás dáva na súdy, alebo Baťa pýta po šesťdesiatich ôsmich rokoch reštitúcie, alebo keď zahraniční podnikatelia, firmy naraz idú preč, pretože už sa im stimuly minuli a daňové prázdniny skončili, tak to je tiež všetko klondike. Úžerníci sú samozrejme klondike, nebankovky sú klondike, ale aj tušovanie korupčných, do neba volajúcich škandálov je klondike. Štyridsaťsedem miliónov, keď sa vráti cez nejakú – ako sa to volá? – schránkovú firmu, či ako, garážovú firmu na Slovensku, je samozrejme tiež klondike, no. Keď sa euro projekty enormne predražujú a až 50 % sa stráca cestou z Bruselu k nám, keď sa takto kupujú staré technologické zariadenia a prístroje, to je tiež klondike. Všetko to je nemorálne a finančne to  zaťažuje a ochudobňuje daňových poplatníkov, teda nás. V programovom prehlásení vlády je jasný postoj proti tomuto, proti korupcii, za spravodlivosť, za ľudské práva. Lenže napríklad už takú Gorilu dotiahnuť, alebo sa k nej sem vrátiť aj s niečím novým? Ide to do stratena. Postoj k tým štyridsiatim siedmim miliónom, ktoré sa sem vrátili, takisto dnes išlo do stratena, ale určite nepôjde natrvalo do stratena. Dozvieme sa to onedlho, určite. Keď nie, zavoláme Snowdenovi alebo Assangeovi, Wikileaks a zoznam sa objaví niekde v titulkoch. Uvidíte, že to tak bude. Nedá sa to tušovať donekonečna. Kto na ňom nie je, môže byť kľudný. A takých je nás väčšina, alebo všetci, čo sme tu. Dúfam. V minulej koalícii, ktorá bola päťstranová, sa jedni vyhovárali na druhých, všetci boli čistí a vždy tí iní boli vinní. Nebolo to dobré, málo presadili. Teraz je to ináč, teraz tá zodpovednosť vlastne leží len na vás, pánov poslancov SMER-u. Vidíte, že čo navrhujete, to vlastne prejde. V čase krízy isté rýchle prostriedky sú dôležité, len „odtál-potál“, a nie všetko môže ísť rýchlo. V tomto zákone oceňujem, aj z informačného hľadiska som sa tam všeličo dozvedel, že napríklad 1,2 mil. žije na hranici chudoby, že na súdoch je milión exekučných konaní. To som nevedel. Oceňujem aj tú históriu úžery a exekúcií, počnúc ešte Uhorskom. To je tiež zaujímavé. Zaujímavý je aj prehľad našich a zahraničných súdnych rozhodnutí v tomto smere a stav iných štátov. To je pekná analýza, vďaka. Tiež oceňujem to, čo v prvom odstavci zavádzate, trocha som sa tým pojmom podivil. Potom definujete, nie je to ľahké, čo je to ľahkomyseľnosť, nezodpovednosť, tieseň, neskúsenosť, a tak ďalej. Veta, že v slovenskom právnom poriadku doposiaľ absentovala akákoľvek právna úprava civilnoprávnej úžery, to sa mi zdá 25 rokov po revolúcii veľmi zvláštne a tam by som naozaj všetkým ministrom spravodlivosti aj ďalším, mali by si robiť: mea culpa, mea maxima culpa. Aj mne sa tento návrh zdá dobrý, samozrejme budem zaňho hlasovať. Len prichádza trocha neskoro, dva roky to mohlo byť. Takto sme nechali ľudí trápiť. A aj opozičných krokov už bolo v tomto smere niekoľko, ale neprešli. Ja sa pýtam, čo s tými z právneho hľadiska, ktorí už upadli do siete úžery, je ich veľmi veľa, ktorí zabudli alebo nedokázali prečítať tie malé písmená zmlúv alebo ich dodatkov, a sú v tom teraz po uši? Nedá sa k tomu nejako vrátiť? Urobiť nejakú komisiu vládnu, parlamentnú, ministerskú alebo neviem akú, ktorá by posudzovala aj tieto minulé prípady úžerníctva. Niekto tu minule ukazoval, o 50 000-percentných úrokoch. Sú vraj v podchode pri prezidentskom paláci, ešte som tam odvtedy nebol, ale to snáď ani nie je možné. To bol asi len hlúpy vtip. Ale všetci tvrdia, že to je pravda. Pre druhé čítanie by som doporučil aj nejakým spôsobom obmedziť reklamu na tieto takzvané „služby“. Viac varovať dôchodcov pred rýchlymi pôžičkami a splátkovými predajmi. Keď pozeráte film, tak reklamy na tieto „služby“ sú všade. A kľudne tam by mohla vláda do verejnoprávnej televízie dať aj varovanie: Pozor, do tohto nechoďte, seniori! Ja myslím, že seniori 65 plus by mohli požadovať aj podpis nejakého ďalšieho priameho rodinného príslušníka alebo inej blízkej osoby, ktorá by trocha monitorovala toho starca alebo starenku. Záverom ešte to, že je to záležitosť všetkých. Začala to opozícia, to je pravda. SMER to, ako už predtým neraz, dodal potom. Myslím si, že toto by mohol byť tiež dobrý príklad na to, že k tým desiatim poslancom, neviem, prečo ich je akurát desať, neviem, či na tom naozaj všetci pracovali, by sa dalo aj niekoľko tých, ktorí to už dlho pred tým urobili, je ich tuná, všetci ich poznáme, viacej. Ja som teraz zvedavý, či sa ešte taká spolupráca medzi koalíciou a opozíciou objaví. Bolo jej naozaj veľmi málo a v dnešnej kríze by jej malo byť podstatne viac. Čo je dobré pre Slovensko, mali by byť všetci za to. Myslím, že taký príklad je dobrý práve legislatívny návrh čl. 41 ústavy, kde by sa mali dodať tie štyri vety o manželstve. Dnes, keď ide Estrela a Lunacek report, a tak dále, je to vlastne piár týchto ľudí k Európskemu parlamentu, tak by aj tento parlament mohol povedať, že Slovensko stále ešte je presvedčené, že manželstvo je to, čo sa do tej ústavy má dodať. Ďakujem.